आज का युग ज्ञान व विज्ञान का युग है। ज्ञान व विज्ञान दिन प्रतिदिन उन्नति कर रहे हैं। मनुष्यों का ज्ञान निरन्तर बढ़ रहा है परन्तु जब सत्य धर्म की बात करते हैं तो हमें दो प्रकार के मत मुख्यतः ज्ञात होते हैं। एक ईश्वर व आत्मा नामी चेतन पदार्थों को मानने वाले हैं और दूसरे इन्हें न मानने वाले हैं। प्रथम को हम आस्तिक मत कहते हैं दूसरी श्रेणी के मनुष्यों को वाममार्गी व नास्तिक कहते हैं। आश्चर्य केवल इस बात का है कि वैदिक धर्मी आर्यसमाज को छोड़कर कोई नास्तिक व आस्तिक मत का आचार्य व उनके अनुयायी अपने अज्ञान को दूर करने की चेष्टा व प्रयत्न नहीं करते। आज के युग में यह आश्चर्य ही कहा जा सकता कि हमें सत्य ज्ञान का पता उपलब्ध होने पर भी हम उसकी उपेक्षा और अवहेलना करते हैं और अज्ञान के युग मध्यकाल में उत्पन्न मत-मतान्तरों व उनकी सत्य व असत्य परम्पराओं को उसी रूप में मानते चले आ रहे हैं। स्थिति न्यूनाधिक यह है कि प्रचलित मत-मतान्तरों की मान्यताओं में किसी प्रकार का संशोधन व परिवर्तन, भले ही वह सत्य ही हो, नहीं किया जा सकता है। यह स्थिति अत्यन्त चिन्ताजनक है।